**Andrew Melvin "Drew" Gooden** (s. 24. syyskuuta 1981 Oakland, Kalifornia) on yhdysvaltalainen koripalloilija. Hän pelasi NBA:ssa vuosina 2002–2016. Goodenin äiti on suomalainen ja isä yhdysvaltalainen.

Pelaajaura
----------

Gooden pelasi tasokkaassa Kansasin yliopistossa vuosina 1999–2002. Kansas selviytyi vuonna 2002 neljän parhaan joukkoon, ja Gooden voitti yliopistokoripallon levypallokuninkuuden. Valmentajayhdistys valitsi Goodenin vuoden pelaajaksi, ja Kansasin yliopisto jäädytti hänen pelinumeronsa.

Memphis Grizzlies varasi Goodenin NBA:han neljännellä vuorolla vuoden 2002 varaustilaisuudessa. Ensimmäisellä NBA-kaudellaan Gooden valittiin tulokkaiden tähdistöviisikkoon. Hän pelasi runkopelaajana Memphisissä, Orlando Magicissä ja vuosina 2004–2008 LeBron Jamesin tähdittämässä Cleveland Cavaliersissa, joka selviytyi kaudella 2006–2007 loppuotteluihin häviten San Antonio Spursille. Cavaliersin jälkeen Gooden on edustanut useita NBA-seuroja. Keväällä 2014 hän pelasi hyvin Washington Wizardsissa, mikä poiki hänelle pelaajasopimuksen seuraavaksi kaudeksi.

Pelityyli
---------

208-senttinen ja yli satakiloinen Gooden tunnetaan hyvänä korinaluspelaajana.

Yksityiselämä
-------------

Goodenin äiti on suomalainen Ulla Lear (o.s. Pellinen), ja isä on Suomessa koripalloa ammatikseen pelannut yhdysvaltalainen Andrew Gooden. He tapasivat koripallon ulkopuolella Andrew'n pelatessa Äänekoskella 1970-luvun lopussa. Drew syntyi Kalifornian Oaklandissa 24. syyskuuta 1981 ja on asunut ikänsä Yhdysvalloissa. Hän on vieraillut Suomessa useaan otteeseen etenkin lapsena. Goodenin ollessa esikouluiässä hänen vanhempansa erosivat, ja hän kasvoi pääasiassa isänsä luona.

2010-luvun alkupuolella Gooden ilmoitti haluavansa pelata Suomen maajoukkueessa. Gooden ei ole Suomen kansalainen, ja hän on pelannut Yhdysvaltain alle 20-vuotiaiden maajoukkueessa vuoden 2000 Amerikan-mestaruuskilpailuissa. Hän odotti pitkään kutsua Yhdysvaltain maajoukkueeseen, mitä ei koskaan tapahtunut. Gooden jätti kaksoiskansalaisuushakemuksensa NBA:n kevään 2014 pudotuspelien aikaan, mutta hakemus ei ehtinyt saada hyväksyntää ennen syksyn 2014 MM-kilpailuja, joissa Gooden olisi halunnut Suomea edustaa. Hän matkusti kuitenkin Espanjaan katsomaan MM-kilpailuja ja rakentamaan suhteita suomalaisiin koripallotoimijoihin.

Vieraillessaan Suomessa kesällä 2016 Gooden kertoi haluavansa yhä edustaa Suomea. Goodenin puoliso on indonesialaissukuinen Malyndah Gundawan, ja heillä on Andrew-niminen poika.

Lähteet
-------

1. ↑  Drew Gooden *Basketball-Reference.com*. Viitattu 8.9.2023. (englanniksi)
2. 1 2 3 4  Kuka Susijengiin tyrkyllä oleva Drew Gooden on miehiään? *iltasanomat.fi*. Viitattu 8.8.2014.
3. ↑
4. ↑  Hill, Jemele: Riding with ... Drew Gooden *ESPN.com*.  5.10.2007. Viitattu 7.8.2014. (englanniksi)
5. ↑  Megapaukku: NBA-tähti haluaa Suomen maajoukkueeseen (arkistoitu versio) *Urheilulehti*.  7.12.2012.  Arkistoitu 10.12.2012. Viitattu 7.8.2014.
6. ↑  Drew Gooden plans on playing for Finland in FIBA World Cup *thewashingtonpost.com*.  5.8.2014. Viitattu 8.8.2014.
7. ↑
8. ↑  Vuorinen, Terho: Äänekoskella lomaileva NBA-tähti haluaa yhä Suomen maajoukkueeseen *Ilta-Sanomat*.  10.8.2016. Viitattu 8.9.2023.
9. ↑  Sumiaisten oma NBA-stara Drew Gooden pitkän tauon jälkeen taas "mummutalossa" – ja tietysti isän kanssa kalalla *Äänekosken KaupunkiSanomat*.  8.8.2016. Viitattu 8.9.2023.

Aiheesta muualla
----------------

* Kuvia tai muita tiedostoja aiheesta **Drew Gooden** Wikimedia Commonsissa

* NBA:n pelaajaprofiili (englanniksi)